
PATVIRTINTA
Skuodo muziejaus direktoriaus                                    2026 m. rugsėjo 14 d. įsakymu Nr. T1-23


SKUODO MUZIEJAUS EDUKATORIAUS PAREIGYBĖS APRAŠYMAS
					

I SKYRIUS
PAREIGYBĖ

1. Skuodo muziejaus edukatoriaus pareigybė priskiriama specialistų pareigybių grupei.
2. Pareigybės lygis – A2.
3. Skuodo muziejaus edukatorius tiesiogiai pavaldus Skuodo muziejaus direktoriui.

II SKYRIUS
SPECIALŪS REIKALAVIMAI ŠIAS PAREIGAS EINANČIAM DARBUOTOJUI

4. Darbuotojas, einantis šias pareigas, turi atitikti šiuos specialius reikalavimus:
4.1. būti įgijęs aukštąjį universitetinį išsilavinimą su bakalauro kvalifikaciniu laipsniu arba aukštąjį koleginį išsilavinimą su profesinio bakalauro kvalifikaciniu laipsniu, arba jam lygiavertę aukštojo mokslo kvalifikaciją;
4.2. būti susipažinęs su Lietuvos Respublikos muziejų įstatymu ir kitais teisės aktais, reglamentuojančiais muziejinių vertybių apskaitą, apsaugą ir muziejų veiklą, taip pat su Muziejaus vidaus teisės aktais;
4.3. mokėti dirbti kompiuterine programa „Microsoft Office“, gebėti naudotis informacinėmis technologijomis;
4.4. gebėti sklandžiai dėstyti mintis raštu ir žodžiu, išmanyti dokumentų rengimo ir įforminimo taisykles;
4.5. mokėti savarankiškai planuoti ir racionaliai organizuoti savo veiklą, kaupti, sisteminti ir apibendrinti informaciją;
4.6. turėti gerus organizacinius ir bendravimo įgūdžius, oratorinius ir auditorijos valdymo gebėjimus. 


III SKYRIUS
ŠIAS PAREIGAS EINANČIO DARBUOTOJO FUNKCIJOS

5. Šias pareigas einantis edukatorius vykdo šias funkcijas:
5.1. kuria, atnaujina ir įgyvendina edukacines programas įvairioms tikslinėms grupėms muziejuje ir už jo ribų (mobili edukacija);
5.2. veda apžvalgines ir temines ekskursijas muziejuje ir Skuodo rajone, jų turinį pritaikydamas skirtingoms lankytojų grupėms pagal jų amžių ir poreikius;
 5.3. rengia edukacijų aprašus, metodinę ir dalomąją medžiagą, tobulina edukacijų vedimo metodiką;
5.4. planuoja ir komplektuoja edukacijoms reikalingas priemones, teikia metinį priemonių poreikio planą;
5.5. inicijuoja, organizuoja ir (ar) įgyvendina muziejaus renginius;
5.6. rengia projektų finansavimo paraiškas Lietuvos Respublikos ir užsienio fondams, įgyvendina ir (ar) dalyvauja įgyvendinant finansavimą gavusius projektus ir programas;
5.7. dalyvauja rengiant muziejaus ekspozicijas ir parodas (edukacijos turinio parengimas, pristatymų vedimas);

5.8. administruoja Skuodo muziejaus paskyras socialiniuose tinkluose „Facebook“ ir „Instagram“, rengia ir skelbia jų turinį, viešina muziejaus veiklą ir prisideda prie nuoseklios muziejaus komunikacijos bei teigiamo įvaizdžio formavimo;
5.9. rengia ir (ar) koordinuoja muziejaus veiklų viešinimui skirtą vizualinę medžiagą, užtikrina nuoseklų muziejaus vizualinį pateikimą interneto svetainėje, socialiniuose tinkluose ir kitoje viešojoje komunikacijoje;
5.10. rengia ir skelbia informaciją Skuodo muziejaus interneto svetainėje apie muziejaus veiklą, renginius, parodas, edukacijas, ekskursijas ir kitas veiklas;
5.11. palaiko ir plėtoja ryšius su švietimo įstaigomis, kultūros organizacijomis, bendruomenėmis ir kitais muziejaus veiklos partneriais;
5.12. atsako už iš muziejaus fondų edukacijoms, tyrinėjimams ar parodoms paimtų kultūros vertybių saugumą ir jų grąžinimą nustatyta tvarka;
5.13. rengia, teikia ir tikslina metinius veiklos planus bei ataskaitas, kaupia edukacinės veiklos statistinius duomenis;
5.14. nuolat kelia kvalifikaciją, dalyvauja seminaruose, konferencijose, užsiima savišvieta ir dalijasi įgyta patirtimi;
5.15. prisideda prie Muziejaus vidaus kontrolės politikos įgyvendinimo;
5.16. esant poreikiui, aptarnauja muziejaus lankytojus, renginių dalyvius ir svečius, teikia jiems informaciją, išduoda bilietus, supažindina su lankytojų aptarnavimo tvarka ir užtikrina tinkamą aptarnavimo kokybę;
5.17. laikosi darbo drausmės, darbuotojų saugos ir sveikatos bei gaisrinės saugos reikalavimų;
5.18. Skuodo muziejaus direktoriaus pavedimu atlieka kitas su muziejaus veikla ir edukatoriaus funkcijomis susijusias užduotis.

